Jeg er meget stolt over at kunne præsentere mig selv på den her måde i min egen hjemby.

Sådan lyder det fra Cathrine Madsen, der netop er begyndt som værnepligtig på Aalborg Kaserne. Hun er blandt de 245 unge mænd og kvinder, der netop er begyndt ved Trænregimentet for at aftjene deres værnepligt - eller værneret og gennemgå den fire måneder lange Hærens Basisuddannelse. Fredag marcherede Cathrine Madsen sammen med resten af det nye hold gennem Aalborg fra Utzonparken til Aalborg Kongres- og Kultur Center. Hun er blandt de 90 unge kvinder, der i år er hoppet ind i den militære verden for at aftjene sin værneret, og hun har allerede knap tre uger inde i forløbet oplevet en travl hverdag. - Det er virkelig fedt, vi har et godt sammenhold på stuen, vores sergenter er hårde men retfærdige, så det har været en mega fed start, siger Cathrine Madsen, Aalborg. Hvad gør du dig selv tanker omkring eventuelt at blive udsendt til Afghanistan? - Jeg vil ikke uddybe det spørgsmål for meget, men jeg har overvejelser om at fortsætte min karriere inden for militæret, siger Cathrine Madsen. Efter ankomst til Aalborg Kongres & Kultur Center blev soldaterne transporteret i bus tilbage til kasernen, hvor repræsentanter for blandt andet kommunen og politiet holdt oplæg for soldaterne.